b'\n_START_ARTICLE_\nSonny Liston\n_START_SECTION_\nDjetinjstvo\n_START_PARAGRAPH_\nTo\xc4\x8dan datum Listonova ro\xc4\x91enja nije poznat. Majka je kao mogu\xc4\x87e godine ro\xc4\x91enja navodila 1929., 1930. i 1932., a sam Liston 1928., 1932. i 1933. Nadalje, majka je govorila kako je ro\xc4\x91en 8. ili 18. sije\xc4\x8dnja, dok je Liston navodio 8. svibnja. Slu\xc5\xbebeni podatci o ro\xc4\x91enjima u SAD-u tada jo\xc5\xa1 nisu postojali, a u popisu stanovni\xc5\xa1tva 1930. nema spomena Charlesa L. Listona._NEWLINE_Kao dijete je bio zatvoreni osobenjak, a napeti odnos s ocem obilje\xc5\xbeila je njegova okrutnost i nasilnost spram djece i majke. Od osme godine morao je raditi po \xc4\x8ditave dane, dok je u \xc5\xa1kolu i\xc5\xa1ao rijetko, tako da nikad nije nau\xc4\x8dio \xc4\x8ditati i pisati._NEWLINE_1946. umire Listonov otac te se majka i Charles ubrzo sele u St. Louis, gdje upoznaje Willieja Jordana. Zajedno po\xc4\x8dinjavaju nekoliko plja\xc4\x8dki i kra\xc4\x91a, zbog \xc4\x8dega je sredinom 1950. osu\xc4\x91en na 5 godina zatvora. U zatvoru dobiva nadimak Sonny i po\xc4\x8dinje se baviti boksom, a zbog dobrog vladanja biva pu\xc5\xa1ten ve\xc4\x87 u listopadu 1952.\n_START_SECTION_\nBoksa\xc4\x8dka karijera\n_START_PARAGRAPH_\nVe\xc4\x87 u o\xc5\xbeujku 1953. pobje\xc4\x91uje na renomiranom amaterskom turniru Zlatne rukavice, a u kolovozu zapo\xc4\x8dinje profesionalnu karijeru. Uslijedile su pobjede protiv \xc4\x8ditavog niza renomiranih protivnika (Zora Folley, Eddie Machen, Cleveland Williams, Nino Valdes...), no 1956. ponovno zavr\xc5\xa1ava u zatvoru, ovoga puta zbog ozljeda nanesenih policajcu. Nakon izlaska 1958. nanizao je 19 uzastopnih pobjeda i kona\xc4\x8dno dobio priliku boriti se za naslov._NEWLINE_Tim tada\xc5\xa1njeg prvaka Floyda Pattersona dugo je izbjegavao me\xc4\x8d s Listonom, izme\xc4\x91u ostalog i zbog njegovih navodnih veza s mafijom, no 1962. me\xc4\x8d je kona\xc4\x8dno ugovoren. Liston je odnio suverenu pobjedu, nokautom u prvoj rundi, a istim ishodom zavr\xc5\xa1io je i revan\xc5\xa1 1963._NEWLINE_Titulu svjetskog prvaka oduzima mu 1964. Cassius Clay. Dvoboju su prethodile mnogobrojne provokacije, a nepripremljeni i frustrirani Liston ostao je nakon \xc5\xa1este runde u kutu i predao pojas Clayu._NEWLINE_Clay, koji je u me\xc4\x91uvremenu pre\xc5\xa1ao na islam i nastupao kao Muhammad Ali, je slavio i u uzvratu 1965., nokautirav\xc5\xa1i Listona nakon samo 105 sekundi. Presudni Alijev udarac u\xc5\xa1ao je u povijest kao t.zv. fantomski udarac (veliki dio publike nije ga ni primijetio), a Liston kao najbr\xc5\xbee nokautirani biv\xc5\xa1i svjetski prvak. Listonov brzi poraz uslijed misterioznog udarca i njegove veze s podzemljem potaknuli su kasnije pri\xc4\x8de kako je borba bila namje\xc5\xa1tena._NEWLINE_Liston je nakon poraza od Alija ubilje\xc5\xbeio jo\xc5\xa1 nekoliko pobjeda, no one su ostale u sjeni optu\xc5\xbebi o namje\xc5\xa1tanju, tako da novu priliku za naslov vi\xc5\xa1e nije dobio. Karijeru je zaklju\xc4\x8dio borbama protiv Leotisa Martina 1969. (poraz u devetoj rundi, iako je Martin zbog ozljede oka zadobivene u ovoj borbi morao okon\xc4\x8dati karijeru) i Chucka Wepnera 1970. (pobjeda nokautom u desetoj rundi, nakon koje je Wepner zaradio \xc4\x8dak 72 \xc5\xa1ava). U 54 profesionalne borbe ubilje\xc5\xbeio je 50 pobjeda, od \xc4\x8dega \xc4\x8dak 39 nokautom. 1991. primljen je u Me\xc4\x91unarodnu boksa\xc4\x8dku ku\xc4\x87u slavnih.\n_START_SECTION_\nSmrt\n_START_PARAGRAPH_\nPola godine nakon posljednje borbe, Liston umire pod nerazja\xc5\xa1njenim okolnostima u Las Vegasu. Policija je slu\xc4\x8daj okarakterizirala kao predoziranje heroinom.'